 הוכח כי בשנת 1996, השנה בה השתכללה עסקת המכר נשוא התובענה, היו התובעים עולים חדשים, אשר התקשו בידיעת השפה העברית והבנתה. על כן, לא ניתן היה לצפות מהם להבנה בנוגע למשמעות זכויות החכירה השונות או לזכויות משפטיות אחרות.
בנסיבות אלה, יש לקבוע כי התובעים הסתמכו באופן מוחלט על אמינות הנתבעת ושכרו שירותיה המקצועיים כדי שתבצע עבורם את כל הבדיקות הנדרשות לבירור מצב הזכויות האמיתי בדירה ותבהיר להם את מהות הזכויות הנרכשות. במקרה זה, גרסת הנתבעת לפיה הסבירה על תקופת החכירה ובעלות הכנסיה אינה ראויה לאמון. עולה בנסיבות, כי החריג הקבוע בסעיף 8 לחוק ההתיישנות חל בענייננו. הוכח כי אי הגילוי נבע מסיבות שלא היו תלויות בתובעים ושאף בזהירות סבירה לא יכלו התובעים למנוע אותן.
קיימת הנחה שלפיה באין מידע אחר רשאי הלקוח להניח, בהנחה הניתנת לסתירה, כי עורך הדין ממלא את חובתו ולפיכך תקופת ההתיישנות נדחית בהתאמה עד שהעובדות מתבררות לאשורן. במקרה שלפנינו ההנחה הנ"ל, שהיא בגדר קריטריון אובייקטיבי, לא נסתרה. במסגרת מערכת היחסים בין התובעים (הלקוחות) לנתבעת (עורכת הדין), מוטלות על הנתבעת חובות במישור החוזי והנזיקי. על הנתבעת מוטלת גם חובת נאמנות מכוח סעיף 8 לחוק השליחות.
חובת הזהירות של עורך דין כלפי לקוחו היא מסוג חובת הזהירות של נותני שירות. הלקוח מסתמך על כישוריו, ידיעותיו וחובותיו המקצועיות של עורך הדין, ואחריותו של עורך הדין היא אחריות מקצועית. סטנדרט הזהירות הנדרש מעורך דין כלפי לקוחו הוא של "עורך דין סביר" והוא גבוה יותר משל "האדם הסביר". רק מעיון בהסכם המכר, עולה כי הנתבעת התרשלה ביצוג התובעים, והפרה את חובת הזהירות המוטלת עליה כעורכת דין כבר בשלב עריכת החוזה. היה על הנתבעת להבהיר לתובעים, כי הכנסיה, להבדיל מהמינהל, היא גוף פרטי העלול לשנות את מדיניותו וכי היא אינה מחויבת להאריך את תוקף הסכם החכירה עימם.
על עורך הדין החובה להסביר ללקוחו כיאות את סעיפי ופרטי ההסכם עליו עתיד הלקוח לחתום. הנתבעת לא מילאה גם חובתה זו. הוכח, כי בשום שלב לא נאמר לתובעים כי הדירה שייכת לכנסיה ולא הוסברה להם המשמעות המשפטית הנובעת מכך. מקום שבו צרכיו של הלקוח ייחודיים, עולה מידת הזהירות הנדרשת מעורך דין. ההסבר שנותן עורך דין ללקוחו חייב להיות מותאם למצבו של הלקוח ולהתמצאותו בחברה הישראלית. כנזכר, במועד רכישת הדירה היו התובעים עולים חדשים והתקשו בידיעת והבנת השפה העברית.  מן המקובץ, הוכח בוודאות כי הנתבעת התרשלה בייצוג התובעים ובעריכת ההסכם.

חקיקה שאוזכרה:
חוק ההתיישנות, תשי"ח-1958: סע'  5, 6, 8
פקודת הנזיקין [נוסח חדש]: סע'  89, 89(2)
חוק השליחות, תשכ"ה-1965: סע'  8
פקודת הראיות [נוסח חדש], תשל"א-1971: סע'  54
מיני-רציו:
* מקום שבו צרכיו של הלקוח ייחודיים, עולה מידת הזהירות הנדרשת מעורך דין. ההסבר שנותן עורך דין ללקוחו חייב להיות מותאם למצבו של הלקוח ולהתמצאותו בחברה הישראלית.
* התיישנות – נזיקין – תחילת המירוץ
* התיישנות – נזיקין – תקופת ההתיישנות
* התיישנות – חישובה – תחילת המירוץ
* עורכי-דין – אחריות – בנזיקין
.
התובעים הגישו כנגד נתבעת 2 – ערכת דין תביעה כספית בגין התרשלות, הטעייה והצגת מצג שווא בייצוג התובעים בעסקה לרכישת זכויות חכירה בדירת מגורים. לטענת התובעים, הנתבעת התרשלה בכל הקשור לעסקת המכר והסכם המכר, משלא פעלה כפי שעורכת דין זהירה וסבירה הייתה נוהגת ופועלת בנסיבות העניין. בנוסף נטען, כי הנתבעת הטעתה את התובעים והציגה בפניהם מצג שווא באשר למצב
--- סוף עמוד  1 ---
הזכויות האמיתי בדירה, ובכך גרמה לתובעים לנזקים ולעגמת נפש. לטענת הנתבעות, דין התביעה להידחות מחמת התיישנות. לחלופין - הנתבעת לא התרשלה.
	פסק דין
 


1.         התובעים עתרו בתביעה כספית כנגד נתבעת 2, עו"ד תמר פלד (להלן - הנתבעת), בגין התרשלות, הטעייה והצגת מצג שווא בייצוג התובעים בעסקה לרכישת זכויות חכירה בדירת מגורים, בשד' הציונות 44, חיפה (להלן – הדירה), המצויה בבעלות הכנסיה היוונית קתולית ובתי הספר הכנסייתיים קתולים (להלן – הכנסיה).
           
נתבעת 3 ביטחה את הנתבעת בביטוח אחריות מקצועית, בתקופה הרלוונטית לתביעה.
 
2.         על פי הנטען בכתב התביעה המתוקן, התובעים, בני זוג, הגיעו יחד לארץ בשנת 1994 כעולים חדשים. כשנה לאחר עלייתם ארצה, ביקשו לרכוש דירה ולשם כך פנו למשרד תיווך בחיפה. במהלך שנת 1996 הציע מתווך לתובעים את הדירה והתובעים ביקשו לקנותה. בהמלצת המתווך, פנו התובעים לנתבעת, על מנת שתטפל עבורם בכל הקשור בעסקת המכר. הנתבעת, אשר ייצגה את המוכרת, גיטלה ברגמן (להלן – המוכרת), קיבלה על עצמה גם את ייצוג התובעים בעסקת המכר.

ביום 25.01.96 נחתם בין התובעים לבין המוכרת הסכם מכר הדירה (להלן – ההסכם או הסכם המכר), אשר נערך על ידי הנתבעת. הנתבעת חתמה על ההסכם בשם המוכרת על פי יפוי כוח בלתי חוזר מיום 25.01.96 (להלן – יפוי הכוח).
על פי הכתוב בהסכם המכר, התובעים מקבלים את זכויותיה של המוכרת להירשם כחוכרת והמחזיקה של הדירה, הרשומה כביכול "במינהל מקרקעי ישראל" (להלן – המינהל), כפי שצוין בהסכם מספר פעמים. זאת, חרף העובדה שאינה שנויה במחלוקת, כי הדירה בבעלות הכנסיה ולמינהל אין כל זכויות בה.
בהסכם לא מאוזכרת בעלות הכנסיה בדירה וגם לא צוינה תקופת החכירה הראשית המוגבלת שעתידה לפוג בחודש דצמבר 2011, תוך 15 שנים מיום חתימת ההסכם. עוד לא צוין בהסכם, כי בסיום תקופת החכירה קיימת אפשרות, כי הכנסיה, מתוקף בעלותה בדירה, תדרוש לקבל את הדירה לידיה או לחלופין, תתנה את הארכת תקופת החכירה בתשלום סכומים נוספים.
במעמד החתימה על ההסכם, חתמו התובעים על מסמכים נלווים הקשורים בעסקת המכר. בין היתר, ביום 25.01.96, חתמו התובעים בפני הנתבעת גם על בקשה לרישום הערת אזהרה וכן על הצהרה לצורך מס שבח ומס רכישה.
על פי ההסכם -  ביום 20.02.96 התבצע תשלום מלוא התמורה עבור הדירה.
ביום 21.07.96 נחתם שטר העברת זכות חכירת משנה בדירה, על ידי התובעים, והנתבעת על פי יפוי הכוח - בשם המוכרת.
3.         ב-28.12.06 הגישו התובעים תביעה נגד המוכרת (נתבעת 1) לביטול הסכם המכר בשל הפרתו היסודית, על דרך הצגת מצג שווא במעמד החתימה על ההסכם, לפיו שוכנעו התובעים כי המדובר בזכויות בעלות או חכירה מהמינהל, אולם למעשה רכשו זכויות חכירת משנה מהכנסיה בלבד. בנוסף, הוגשה התביעה נגד הנתבעת, אשר ייצגה את התובעים ופעלה עבורם בכל הקשור להסכם המכר של הדירה וכן ייצגה את המוכרת על פי יפוי הכוח (להלן – התביעה המקורית).
לבקשת הצדדים, צורפה נתבעת 3 לתביעה כנתבעת נוספת והוגש כתב תביעה מתוקן.
לאחר הגשת התביעה המתוקנת, הצהיר ב"כ התובעים (הצהרה שאומתה מאוחר יותר על פי תעודת בירור פרטים על נוסע ממשרד הפנים (ת/4)), כי המוכרת יצאה מהארץ ולא שבה. התביעה כנגדה נמחקה (ראה פסק דיני החלקי מיום 14.03.10), ובתביעתם המתוקנת חזרו בהם התובעים מהתביעה לביטול ההסכם.
4.         לטענת התובעים, הנתבעת התרשלה בכל הקשור לעסקת המכר והסכם המכר, משלא פעלה כפי שעורכת דין זהירה וסבירה הייתה נוהגת ופועלת בנסיבות העניין. בנוסף נטען, כי הנתבעת הטעתה את התובעים והציגה בפניהם מצג שווא באשר למצב הזכויות האמיתי
--- סוף עמוד  4 ---
בדירה, ובכך גרמה לתובעים לנזקים ולעגמת נפש. התובעים טוענים כי היו בטוחים שרכשו זכות בעלות בדירה ולחילופין זכות חכירה מהמינהל, אולם למעשה כיום הם נמצאים במצב בו עליהם להשיב את הדירה לכנסיה, או לחלופין לשלם לכנסיה סכומים משמעותיים ביותר בכדי להאריך את תקופת החכירה לתקופה קצרה נוספת.
5.         לטענת הנתבעות, דין התביעה להידחות מחמת התיישנות. לחלופין - הנתבעת לא התרשלה, שכן במועד חתימת ההסכם, בהתאם לבדיקות שערכה, היתה מדיניות הכנסיה, כבשגרה, להאריך את תקופות החכירה לתקופות ארוכות נוספות. אשר לנוסח הסכם המכר, נטען כי נפלה בו טעות קולמוס (במקום כנסיה נרשם מינהל), ועל אף הטעות שנפלה, התובעים ידעו היטב מהן הזכויות הנרכשות, שכן במעמד החתימה על ההסכם הוא תורגם עבורם בעל פה (כולל נספחיו) לשפה הרוסית, באמצעות המתווך מטעמם, ובטרם נחתם ההסכם, בדקו התובעים בעצמם את טיב הזכויות הנרכשות ואף פנו לבנק למשכנתאות לקבלת אישור עקרוני לקבלת הלוואה מובטחת במשכנתא. בכל מקרה - לטענת הנתבעות - התובעים השתהו בבירור זכויותיהם ולא פעלו להקטנת נזקיהם.
 
6.         התיישנות
6.1.    ככלל, הנטל להוכיח טענת התיישנות מוטל על הנתבע (ע"א 7707/01 צורף נ' קופת חולים של ההסתדרות הכללית, סעיף 11 (פורסם בנבו, 24.11.2005)).
          עם זאת, מקום שהעלה הנתבע טענת התיישנות, והתובע מבקש להיבנות מאחד החריגים המאריכים את תקופת ההתיישנות, הנטל להוכיח קיומן של העובדות המצדיקות את החריגה מוטל על כתפיו של התובע (ע"א 4114/96 המאירי נ' הכשרת הישוב חברה לביטוח בע"מ, פ"ד נב(1) 857, 867).
6.2.       בענייננו, התובעים הגישו תביעה לפיצויי כספי בגין נזקים, אשר נגרמו להם לטענתם, בשל רשלנות מקצועית, הטעייה והצגת מצג שווא מצד הנתבעת, בכל הקשור לייצוגם בעסקה לרכישת הדירה.
סעיף 5 לחוק ההתיישנות קובע כי התיישנות תביעה שאינה במקרקעין הינה שבע שנים. בסעיף 6 לחוק ההתיישנות נקבע כי תקופת ההתיישנות מתחילה "ביום שבו נולדה עילת התובענה". מועד זה, כפי שפורש בפסיקה, הוא המועד בו נתון בידי התובע "כוח תביעה קונקרטי", היינו, אפשרות ממשית להגיש תביעה ולזכות בסעד המבוקש (ע"א 9413/03 אלנקווה נ' הועדה המקומית לתכנון ולבניה, ירושלים, סעיפים 20-21 (פורסם בנבו, 22.06.2008)).
סוגיית התיישנותן של תביעות בגין עוולות נזיקיות מוסדרת בשתי הוראות חוק מקבילות משלימות. האחת מקורה בחוק ההתיישנות, תשי"ח – 1958

(להלן – חוק ההתיישנות), והשנייה בפקודת הנזיקין [נוסח חדש] (להלן – הפקודה).
שני הסדרים חקיקתיים מתנים על העיקרון הכללי הקבוע בסעיפים 5 ו- 6 לחוק ההתיישנות. שניהם חלים כאשר עובדות חיוניות לגיבוש עילת התביעה, נעלמו מידיעת התובע, והתגלו רק במועד מאוחר להתרחשותן. בנסיבות אלה, נדחה מועד תחילת מרוץ ההתיישנות למועד גילוי העובדות החסרות (ע"א 7707/01 הנ"ל, סעיף 8).
          ההסדר הראשון קבוע בסעיף 8 לחוק ההתיישנות:
"נעלמו מן התובע העובדות המהוות את עילת התובענה, מסיבות שלא היו תלויות בו, ושאף בזהירות סבירה לא יכול היה למנוע אותן, תתחיל תקופת ההתיישנות ביום שבו נודעו לתובע עובדות אלה".
נדרשת הוכחת התקיימות ארבעה תנאים: קיומן של עובדות שנעלמו מן התובע; העובדות מהותיות ויורדות לשורשה של עילת התובענה; העובדות נעלמו מעיני התובע מסיבות שאינן תלויות בו; והתובע לא יכול היה למנוע אותן סיבות, אף תוך נקיטת זהירות סבירה. את המושג "עילת התובענה" הנזכר בסעיף יש לפרש כיסודות התביעה המסוימת, על פי טיבה של התביעה הקונקרטית שבפני בית המשפט (רע"א 901/07 מדינת ישראל – הועדה לאנרגיה אטומית נ' גיא לופל, סעיף 44 (פורסם בנבו, 19.09.10)).
          סעיף 8 לחוק ההתיישנות קובע "כלל גילוי", בהתקיימו מושהה למעשה מרוץ ההתיישנות עד שנתגלו בידי הניזוק כל העובדות הרלוונטיות לתביעה ויכול הוא לעמוד על כוח התביעה שבידו (ע"א 4114/96 הנ"ל, עמ' 866). יודגש, כי מדובר במבחן גילוי אובייקטיבי בעיקרו. די בכך שתהיה בידי התובע מודעות בכוח בדבר עובדות שנעלמו מידיעתו בפועל, כדי שמרוץ תקופת ההתיישנות יחל במועדו הרגיל ולא ידחה (ע"א 7707/01 הנ"ל, סעיפים 8,12,15 (פורסם בנבו, 24.11.2005); ע"א 1254/99 המאירי נ' הכשרת הישוב – חברה לביטוח בע"מ, פ"ד נד(2) 535, 547).
בנוסף, במסגרת בחינת סבירות התנהגות התובע, יש לבחון את הנסיבות החיצוניות המיוחדות של המקרה, להבדיל מנסיבותיו האישיות של התובע. משמע, מדובר במבחן אובייקטיבי שאיננו מתמקד בתכונותיו המיוחדות של התובע (ראה - ע"א 2008/07 נירה לוטן נ' דוד ירמייב ז"ל באמצעות עזבונו, [פורסם בנבו] תק-על 2011(1), 1858, סעיף 47 (2011) והאסמכתאות שם).
            ההסדר השני מעוגן בסעיף 89 לפקודה. לענייננו רלוונטי סעיף 89(2), לפיו "היום שבו נולדה עילת התובענה", היינו מועד תחילת מניין תקופת ההתיישנות לצורך עוולת נזיקין, הינו:
--- סוף עמוד  6 ---
"(2) מקום שעילת התובענה היא נזק שנגרם על ידי מעשה או מחדל – היום שבו אירע אותו נזק; לא נתגלה הנזק ביום שאירע – היום שבו נתגלה הנזק, אלא שבמקרה אחרון זה תתיישן התובענה אם לא הוגשה תוך עשר שנים מיום אירוע הנזק".
          סעיף 89(2) לפקודה חל בכפוף לשתי מגבלות זמן: אין להגיש תובענה כעבור שבע שנים מן היום שבו נתגלה הנזק, וכן, אין להגיש תובענה כאמור כעבור עשרשנים מיום אירוע הנזק – הכל לפי המוקדם יותר (ע"א 7707/01 הנ"ל, סעיף 9).
          שני ההסדרים המפורטים לעיל, מחילים לכאורה כללי גילוי מתחרים. בפסיקה נקבע, כי ככלל, הוראת סעיף 8 לחוק ההתיישנות חלה גם על תובענות בגין עוולות שנזק הוא יסוד מיסודותיהן, ואשר בהתיישנותן עוסק אף סעיף 89(2) לפקודה. אולם, במקרה הפרטי הנדון בסעיף 89(2) לפקודה, היינו מקום שבו רק רכיב הנזק הוא שנתגלה באיחור, נקבע, כי אין להחיל את סעיף 8 לחוק ההתיישנות. במקרה זה בלבד, יחול הסדר ההתיישנות הקבוע בסעיף 89(2) לפקודה, ועמו גם מגבלות הזמן שנקבעו בו. לעומת זאת, במקרים שעניינם בהתגלות מאוחרת של יתר יסודות העוולה הנחוצים לביסוס עילת התביעה, יחול הסדר ההתיישנות הכללי הקבוע בסעיף 8 לחוק ההתיישנות (ע"א 1254/99 הנ"ל, עמ' 545).
 
6.4.    בענייננו, מדובר בתביעת רשלנות מקצועית (בהקשר זה יצוין, כי התובעים לא הוכיחו התקיימות יסודות עילות ההטעיה ומצג השווא, אשר נטענו בכתבי הטענות ובסיכומים, בקצרה, בעלמא וללא ביסוס ראייתי ומשפטי נדרש).
          אין מחלוקת כי הנזק שנגרם לתובעים, אירע ביום החתימה על הסכם המכר, היינו: ביום 25.01.96 או לכל המאוחר ביום 20.02.96, המועד שבו בוצע תשלום מלוא התמורה.
          הנתבעות עמדו בנטל להוכיח כי התביעה הוגשה ביום 28.12.06, בחלוף למעלה משבע שנים מיום שאירע הנזק, ועל כן התביעה לכאורה התיישנה על פי סעיפים 5 ו- 6 לחוק ההתיישנות.
          בנוסף יש לקבוע, כי אין תחולה בענייננו לסעיף 89(2) לפקודה, שכן חלפו למעלה מ 10 שנים עד ליום הגשת התביעה המקורית.
6.5.       אשר לתחולת סעיף 8 לחוק ההתיישנות –

לטענת התובעים, רק ביום 08.03.06 גילו לראשונה כי הדירה הינה בבעלות הכנסיה, ואמורה להימסר בחזרה לחזקתה עם סיום תקופת החכירה הראשית, בדצמבר 2011.
לטענת התובעים, בשנת 2006 החליטו למכור את הדירה ולשם כך פנו למתווך דירות. ביום 08.03.06 נפגשה התובעת עם מתווך דירות ולבקשתו הציגה בפניו את כל המסמכים בנוגע לדירה המצויים ברשותה. לאחר עיון במסמכים, הסביר המתווך לתובעת כי הדירה שייכת לכנסיה וכי החכירה עומדת להסתיים בעוד מספר שנים (סעיף 16 לתצהיר התובעת). המועד הספציפי זכור לתובעת, מאחר שביום זה חל יום האישה הבינלאומי.
בעניין זה שוכנעתי לקבל את גרסת התובעים אשר לא נסתרה. עדות התובעת בפניי נתמכת אף באמור בתצהיר התובע, אשר הנתבעות ויתרו על חקירתו. בנוסף, גם אם מדובר בעדות יחידה של בעל דין, עדות התובעת הייתה אמינה, עקבית וללא סתירות ועל כן שוכנעתי לקבלה (ראה - סעיף 54 לפקודת הראיות, התשל"א – 1971, ע"א 231/72 עזבון המנוח שמעון אלמליח, פ"ד כז(1) 679).
כאמור, ביום 25.01.96 החתימה הנתבעת את התובעים על הסכם המכר וכן על מסמכים נוספים נלווים, הקשורים בעסקת המכר. בהסכם המכר נרשם מספר פעמים כי הדירה מוחכרת מהמינהל. בעלות הכנסיה בדירה כלל לא אוזכרה וגם לא צוינה תקופת החכירה הראשית המוגבלת שעתידה לפוג בחודש דצמבר 2011 (נספח א' לכתב התביעה המתוקן).
אין מחלוקת, כי במעמד החתימה על ההסכם והמסמכים הנלווים, נכח גם מתווך דובר רוסית (להלן - המתווך) אשר תרגם לתובעים את הסבריה של הנתבעת באשר למסמכים הנ"ל (סעיפים 5-7 לתצהיר הנתבעת, סעיף 7 לתצהיר התובעת).
המסמכים הנילווים כללו: בקשה לרישום הערת אזהרה (נספח ב' לכתב ההגנה המתוקן), והצהרה לצורך מס שבח ומס רכישה (נספח ה' לכתב ההגנה המתוקן). במסמכים אלה נרשם כי מדובר בזכות חכירת משנה, כאשר בהצהרה לצורך מס שבח ומס רכישה נרשם כי מדובר בזכות חכירה מהכנסיה.
עוד יצוין, כי ביום 21.07.96 נחתם במשרדה של הנתבעת, שטר העברת זכות חכירת משנה בדירה (נספח א' לכתב ההגנה המתוקן), על ידי התובעים בעצמם והנתבעת בשם המוכרת, על פי יפוי הכוח. בטופס זה צוין כי מדובר בזכות חכירת משנה מהכנסיה, לתקופה בת 61 שנה החל משנת 1950. גם באותו יום נכח בפגישה המתווך.
על כן, לכאורה מלוא החומר הנדרש לתובעים לצורך ביסוס תביעתם בגין הנזק נשוא תובענה זו, עמד לרשותם במסגרת תקופת ההתיישנות הכללית (בשנת 1996).

יחד עם זאת, הוכח כי בשנת 1996, השנה בה השתכללה עסקת המכר נשוא התובענה, היו התובעים עולים חדשים, אשר התקשו בידיעת השפה העברית והבנתה. על כן, לא ניתן היה לצפות מהם להבנה בנוגע למשמעות זכויות החכירה השונות או לזכויות משפטיות אחרות (השוו - ע"א 2008/07 הנ"ל, סעיף 77).
בנסיבות אלה, יש לקבוע כי התובעים הסתמכו באופן מוחלט על אמינות הנתבעת ושכרו שירותיה המקצועיים כדי שתבצע עבורם את כל הבדיקות הנדרשות לבירור מצב הזכויות האמיתי בדירה ותבהיר להם את מהות הזכויות הנרכשות.
בנוסף, בהסכם עצמו, שהינו המסמך המהותי והעיקרי בעסקת המכר, נרשם כי זכויות החכירה הנרכשות הן מהמינהל, ולא מאוזכרת בו בעלות הכנסיה בנכס ותקופת החכירה הראשית המוגבלת שעתידה לפוג תוך 15 שנים בלבד מיום חתימת ההסכם.
עצם נוכחות המתווך אשר תרגם את הסבריה של הנתבעת לתובעים במעמד החתימה על ההסכם, אין בה כדי להועיל לנתבעת בעניין זה, שכן המסקנה המתבקשת היא כי לידיעת התובעים נמסר, על ידי הנתבעת והמתרגם, כי זכויות החכירה הנרכשות הן מהמינהל ולא מהכנסיה, כפי שנכתב בהסכם - הוא המסמך העיקרי בעסקת המכר. הנתבעת כשלה בנטל להוכיח כי אמרה לתובעים (וכי דבריה תורגמו) שמדובר בזכויות חכירה מהכנסיה (כולל המשמעויות המשפטיות הנובעות מכך ומשך תקופת החכירה), וכי הסתירות בין הכתוב בהסכם למסמכים הנלווים הוסברו לתובעים.
מכל מקום שוכנעתי כי גרסת הנתבעת לפיה הסבירה על תקופת החכירה ובעלות הכנסיה אינה ראויה לאמון. אם אכן היתה מסבירה את אשר טענה, היתה מגלה את "הטעות" וממילא מתקנת על אתר את הכתוב בהסכם. העובדה כי בהסכם נותרה הזכות כחכירה מהמינהל וללא ציון אורך תקופת חכירה מוכיחה בעליל כי דברי הסבר אם היו, לא כללו את אורך תקופת החכירה ובעלות הכנסיה.
          בנסיבות אלה, נסתרת החזקה לפיה אדם מוחזק כמי שיודע תכנו של מסמך עליו הוא חותם. התובעים עמדו בחובתם להבטיח שתוכנם של המסמכים, יובא לידיעתם לפני שחתמו עליהם (ע"א 2119/94 צפורה לנדאו נ' ברוך וין, פ"ד מט(2), 77, 84-85; ע"א 1548/96 בנק איגוד לישראל בע"מ נ' זהבה לופו, [פורסם בנבו] תק-על 2000(2), 1566, 1571). יתר על כן, למקרא הסכם המכר ובשים לב לעדויות התובעים בעניין זה, הוכח בפניי כי עקב התנהלות הנתבעת נוצר בפני התובעים מצג לפיו הם רוכשים זכויות חכירה מהמינהל ולא מהכנסיה (ראה לעניין זה: ע"א 413/79 ישראל אלדר חברה לבנין בע"מ נ' מנצור, פ"ד לד (4) 29, 38). התובעים, מלווים במתווך דובר שפתם, חתמו בהנחיית הנתבעת על הסכם המכר ועל המסמכים הנלווים הנ"ל, ללא מודעות לתוכנם ולמשמעותם האמיתית מבחינה משפטית.
          המסקנה המתבקשת היא, כי החריג הקבוע בסעיף 8 לחוק ההתיישנות חל בענייננו. הוכח כי אי הגילוי נבע מסיבות שלא היו תלויות בתובעים ושאף
--- סוף עמוד 9 ---
בזהירות סבירה לא יכלו התובעים למנוע אותן (ע"א 2206/08 סיגמן נ' חברת דובק בע"מ (פורסם בנבו, 11.07.10)). מסקנה זו נגזרת גם מהנסיבות החיצוניות – היינו, לאחר שנחתמו ההסכם ויתר המסמכים הנלווים לו ובשעה שנמסר לתובעים מפי הנתבעת והמתווך, כי רכשו זכויות חכירה מהמינהל (כפי שאף נרשם בטעות בהסכם עצמו) ובשים לב לקשיי השפה של התובעים, לא היה אמור להתעורר כל חשד באשר לרשלנות הנתבעת בשלב זה, ולא היתה כל סיבה אובייקטיבית המצדיקה המשך חקירה ודרישה מצד התובעים בנוגע למצב הזכויות האמיתי בדירה (ראה - ע"א 2008/07 הנ"ל). זאת גם בהתאם להנחה שנקבעה בפסיקה, לפיה באין מידע אחר רשאי הלקוח להניח, בהנחה הניתנת לסתירה, כי עורך הדין ממלא את חובתו ולפיכך תקופת ההתיישנות נדחית בהתאמה עד שהעובדות מתבררות לאשורן (ע"א 3322/95 גמזו נ' גושן, פ"ד נ(4) 520 (1997); ע"א 2008/07 הנ"ל, סעיף 49). במקרה שלפנינו ההנחה הנ"ל, שהיא בגדר קריטריון אובייקטיבי, לא נסתרה.
          בנסיבות אלה, מתקבלת טענת התובעים, לפיה "המועד הקובע" לעניין הגילוי המאוחר של העובדות המקימות עילת התביעה, הוא יום 08.03.06. במועד זה, התוודעו התובעים לראשונה לכל העובדות המקימות עילת תביעתם. שכן, בד בבד עם גילוי הנזק התוודעו התובעים לראשונה גם ליסוד ההתרשלות, וכן ליסוד הקשר הסיבתי בין התרשלות הנתבעת לנזק.
          מרוץ ההתיישנות אם כך, החל רק ביום 08.03.06, הוא המועד הקובע, כאמור, לעניין הגילוי המאוחר של העובדות המקימות עילת התובענה על פי הוראת סעיף 8 לחוק ההתיישנות.
          אשר על כן, תקופת ההתיישנות עד יום הגשת התביעה לא חלפה, ועילת התביעה לא התיישנה.
7.         אחריות הנתבעת
7.1.       במסגרת מערכת היחסים בין התובעים (הלקוחות) לנתבעת (עורכת הדין), מוטלות על הנתבעת חובות במישור החוזי והנזיקי (ע"א 37/86 לוי נ' שרמן פ"ד מד(4), 446, 468). על הנתבעת מוטלת גם חובת נאמנות מכוח סעיף 8 לחוק השליחות, תשכ"ה – 1965 (ע"א 6645/00 עו"ד ערד נ' אבן, פ"ד נו(5) 365, 379-380). התובעים התמקדו בפן הנזיקי של התנהגות הנתבעת. על כן, ומכיוון שממילא בענייננו אין שוני בין בתרופות הניתנות לתובעים במישורים השונים לעיל (ראה - ע"א 2008/07 הנ"ל, סעיף 84), אתמקד בפן הנזיקי של היחסים בין בעלי הדין.
חובת הזהירות של עורך דין כלפי לקוחו היא מסוג חובת הזהירות של נותני שירות. הלקוח מסתמך על כישוריו, ידיעותיו וחובותיו המקצועיות של עורך הדין,

ואחריותו של עורך הדין היא אחריות מקצועית. סטנדרט הזהירות הנדרש מעורך דין כלפי לקוחו הוא של "עורך דין סביר" והוא גבוה יותר משל "האדם הסביר" (ע"א 4612/95 מתיתיהו נ' שטיל, סעיף 18 (פורסם בנבו, 21.10.97)).
7.2.       הנתבעת ייצגה את התובעים בעסקת המכר והיא היחידה שפעלה מול התובעים בכל הליכי המשא ומתן והרכישה (אין מחלוקת כי התובעים מעולם לא פגשו את המוכרת). הנתבעת ייצגה אף את המוכרת וחתמה בשמה על הסכם המכר על פי יפוי הכוח. על כן, יש לקבוע בנסיבות, כי חלה על הנתבעת חובה מוגברת כלפי התובעים, ויש ליחס לנתבעת ידיעה קונסטרוקטיבית של כל המידע הרלוונטי לדירה שהיה בידי המוכרת.
רק מעיון בהסכם המכר, עולה כי הנתבעת התרשלה ביצוג התובעים, והפרה את חובת הזהירות המוטלת עליה כעורכת דין כבר בשלב עריכת החוזה. בהסכם המכר נרשם מספר פעמים כי הדירה מוחכרת מהמינהל. בעלות הכנסיה בדירה כלל לא אוזכרה, גם לא צוינה תקופת החכירה הראשית המוגבלת שעתידה להסתיים בחודש דצמבר 2011. עוד לא צוין בהסכם כי בסיום תקופת החכירה, מתוקף בעלותה של הכנסיה בנכס, ידרש פינוי הדירה או תשלום עבור תקופת חכירה נוספת שאינה קצובה.
הנתבעת טענה בתצהירה ובעדותה בפניי, כי לתובעים נמסר במפורש, על ידה ובאמצעות המתווך, כי מדובר ברכישת זכויות חכירה מהכנסיה, והטעות טעות קולמוס היא.
הנתבעת העידה בפניי, כי קראה את ההסכם מספר פעמים טרם חתמו התובעים על ההסכם. לגרסתה, בשלב הראשון היא ניסחה את טיוטת ההסכם וקראה את הטיוטה. בשלב השני קראה את ההסכם המוגמר לפני שהתובעים הגיעו. בשלב השלישי "עברה" עם התובעים על ההסכם והמסמכים הנלווים להסכם והסבירה להם את תוכנם, כאשר המתווך תרגם את דבריה (עדות הנתבעת בעמ' 45 ואילך לפרוטוקול 08.02.11).
איני מקבל גרסה זו ואיני מאמין לה.
בנסיבות שפרטה לא מתקבל על הדעת כי היתה זו טעות קולמוס. טעות קולמוס היתה מאותרת בקריאה חוזרת של ההסכם, במקרה זה מופיעה "הטעות" מספר פעמים.
נדחית גם טענות הנתבעת כי חרף הטעות נמסר לתובעים במפורש, באמצעות המתווך, כי מדובר בזכות חכירה מהכנסיה. טענה זו נטענה בעלמא ולא הוכחה (ראה הרחבה בנושא זה בסעיף 6.5 לפסק הדין).
הנתבעת טענה עוד כי לא התרשלה מאחר שבמועד חתימת ההסכם, בהתאם לבדיקות שערכה, נהוג היה על פי מדיניות הכנסיה להאריך את תקופות החכירה לתקופות ארוכות נוספות, כדבר שבשגרה. יש לדחות טענה זו בתוקף. הערכת הנתבעת, כי זכויות החכירה בדירה יוארכו באופן אוטומטי ובנקל, לא התבססה על עובדות ולא תאמה את טיב הזכויות בדירה. לא הוכח על ידי הנתבעת כי זו היתה מדיניות הכנסיה וממילא לא אוזכר נושא זה בהסכם. תפקידו של עורך דין הינו ליידע את לקוחו בדבר סיכונים אפשריים. היה על הנתבעת לערוך בירור מעמיק ומקיף וליתן לתובעים ייעוץ משפטי זהיר בהתחשב בנסיבות, ובוודאי היתה חובה לציין בהסכם בבירור כי זכות חכירת המשנה תסתיים בעוד 15 שנים ממועד חתימת ההסכם. נוכח חובה זו, גם אם היתה מתקבלת גרסת הנתבעת כי בהסכם נרשם בטעות מינהל ולא כנסיה - כשלה הנתבעת באי ציון עובדה מהותית - מועד סיום תקופת החכירה, ומובן כי זכות חכירת משנה בדירה בבעלות הכנסיה, המוחכרת בחכירת ראשית לתקופה מוגבלת בזמן, אינה שקולה לזכות חכירה בדירה המוחכרת על ידי המינהל.
בכל מקרה, היה על הנתבעת להבהיר לתובעים, כי הכנסיה, להבדיל מהמינהל, היא גוף פרטי העלול לשנות את מדיניותו וכי היא אינה מחויבת להאריך את תוקף הסכם החכירה עימם (ראה להלן עדות הממונה על נכסי הכנסיה והשווה (ת"א (חי') 630/02 ליבמן פיוטר נ' סימון ג'אן, סעיף 30 (פורסם בנבו, 10.03.08)).
על עורך הדין החובה להסביר ללקוחו כיאות את סעיפי ופרטי ההסכם עליו עתיד הלקוח לחתום (ת"א (חי') 630/02 הנ"ל, סעיף 34). הנתבעת לא מילאה גם חובתה זו. הוכח בפניי, כי בשום שלב לא נאמר לתובעים כי הדירה שייכת לכנסיה ולא הוסברה להם המשמעות המשפטית הנובעת מכך.
זאת ועוד - מקום שבו צרכיו של הלקוח ייחודיים, עולה מידת הזהירות הנדרשת מעורך דין. ההסבר שנותן עורך דין ללקוחו חייב להיות מותאם למצבו של הלקוח ולהתמצאותו בחברה הישראלית (ת"א (חי') 630/02 הנ"ל; ע"א 2008/07 הנ"ל). כנזכר, במועד רכישת הדירה היו התובעים עולים חדשים והתקשו בידיעת והבנת השפה העברית.
בהקשר זה נפסק, כי כעורכת דין המייצגת לקוחות דוברי רוסית במשא ומתן המתנהל בעברית ובמעמד חתימה על הסכם מכר הכתוב בעברית, היה על הנתבעת לערוך תרגום של ההסכם בשפה הרוסית, תוך העלאה על הכתב את מהות הזכויות הנרכשות ומשמעותן. כך היתה הנתבעת מוודאה שהתובעים מבינים את מהות הזכויות אותן הם רוכשים וכי האפשרות שבתום תקופה מוגבלת בזמן לא יוארך הסכם החכירה, נשקלה על ידם (ת"א (חי') 630/02 הנ"ל, סעיפים 30 ו 31).
מן המקובץ, הוכח בוודאות כי הנתבעת התרשלה בייצוג התובעים ובעריכת ההסכם.
 
8.         גובה הנזק
8.1.    הנזקים הנטענים כתוצאה מהתרשלות הנתבעת, על פי סיכומי התובעים –
התובעים שילמו עבור הדירה סך של 90,000 $ (דולר ארה"ב). ערכו של סכום זה בשקלים עמד על סך של 282,000 ₪ (מעוגל), נכון ליום חתימת ההסכם.
התובעים טוענים כי שוויה של רכישת זכות חכירה בדירה בבעלות הכנסיה נמוך בהרבה משווי זכות חכירה בדירה זהה בבעלות המינהל, ועתרו לפיצוי בגין הפרש השווי בין הזכויות.
לעניין זה צירפו התובעים את חוות דעת השמאי גרשון פנחסיק מיום 28/10/08 (להלן – המומחה מטעם התובעים). בחוות הדעת נקבע, כי ההפרש בשווי הדירה בשני מצבי ההחכרה (המינהל לעומת הכנסיה), עומד על סך של 211,000 ₪, נכון ליום חתימת ההסכם (25/01/96).
התובעים עתרו בנוסף, לפיצוי בגין הוצאות ונזקי משכנתא, אשר לטענתם נלקחה על ידם ביתר. לעניין זה צירפו התובעים את חוות דעת רו"ח יוסף נזאר מיום 14/11/10. בחוות הדעת נקבע, כי עלויות ההלוואה ה"מיותרת" שנלקחה על ידי התובעים מסתכמות בסך של 603,313 ₪, כאשר הנתונים הם על פי חוות דעת פנחסיק מומחה התובעים, ובסך של 210,917 ₪, כאשר הנתונים הם על פי חוות הדעת מומחה בית המשפט. התובעים עתרו לפיצוי בגין נזקי המשכנתא בסך של 603,313 ₪, בצירוף פיצוי בגין עמלת פירעון מוקדם בסך של 7,450 ₪.
התובעים אף עתרו לפיצוי בגין החזר השקעות נטענות בדירה ובכלל זה תיקונים ושיפוצים שערכו בה, וכן לפיצויי בגין הוצאות רכישתה של דירה חדשה על כל הכרוך בכך (לרבות - נזק עקב עלית מחירי הדירות, הוצאות שכ"ט עו"ד, עמלות תיווך נוספות, הוצאות משכנתא נוספת, הוצאות פינוי והובלה, אובדן ימי עבודה ועוד). התובעים העמידו הפיצוי בגין רכיב זה לצורכי אגרה, על סך 50,000 ₪.
התובעים עתרו בנוסף, לפיצוי בגין נזק לא ממוני והעמידו הפיצוי בגין רכיב זה לצורכי אגרה, על סך 50,000 ₪.
רכיבי פיצוי נוספים, נזנחו בסיכומיהם.
טענות הנתבעות לנזקים הנטענים - לעניין ההפרש בשווי הדירה בשני מצבי ההחכרה, צירפו הנתבעות חוות דעת של השמאי חיים בן ארי מיום 24.02.09 (להלן – המומחה מטעם הנתבעות). בחוות הדעת נקבע, כי ההפרש בשווי הזכויות הוא בגבולות 60,000 ₪ (ראה פירוט להלן).
הנתבעות טוענות, כי במידה וייקבע כי הנתבעת פעלה ברשלנות, סכום הנזק שיש לפסוק לתובעים לא עולה על 51,300 ₪, כקבוע בחוות דעת מומחה בית המשפט (ראה להלן).
הנתבעות לא הגישו חוות דעת מטעמם לעניין נזקי המשכנתא הנטענים, וגם לא ביקשו לחקור את רו"ח נזאר על חוות דעתו.
בכל מקרה טוענות הנתבעות, כי התובעים לא פעלו להקטנת הנזקים הנטענים (בין היתר – לא ניסו למכור את הדירה, או לפנות לכנסיה לצורך הארכת חוזה החכירה).
8.2.    נוכח הפערים בין חוות דעת המומחים מטעם הצדדים, מונה השמאי פנחס שפירא כמומחה מטעם בית המשפט (להלן – המומחה או המומחה מטעם בית המשפט), לצורך הערכת ההפרש בין שווי הדירה בחכירה מהמינהל לבין שוויה בחכירה מהכנסיה.
המומחה קבע, בחוות דעת מיום 25.05.10, כי ההפרש בשווי הזכויות הינו, 51,300 ₪, נכון ליום חתימת ההסכם.
הלכה היא כי בית המשפט לא יטה לסטות מחוות דעת של מומחה אותו מינה בהעדר נימוקים כבדי משקל, וסביר להניח כי חוות דעת המומחה, הנהנית ממעמד מיוחד, תאומץ על ידי בית המשפט בהעדר סיבה בולטת לעין שלא לעשות זאת (ראה - ע"א 558/96, 1240 חברת שיכון עובדים בע"מ נ' רוזנטל חנן ו- 32 אח', פ"ד נב(4), 563, 569; ת"א (חיפה) 24039/01 רוזנברג יוסף נ' מינקין ולדימיר ואח', [פורסם בנבו] תק-של 2005(2), 11612, 11614).
בענייננו, שוכנעתי בנסיבות, כי אין להתחשב בקביעות המומחה בחוות דעתו לעניין שווי הזכויות בעת חכירה מהכנסיה, למעט קביעותיו – שלא נסתרו - בעניין שווי דירה בחכירה מהמינהל במועד הקובע (סעיף 9.4 לחוות הדעת), ובעניין גובה דמי השכירות החודשיים המקובלים לדירה (סעיף 9.14 לחוות הדעת). בעניינים אלה קבע המומחה, כי התמורה ששילמו התובעים עבור הזכויות בדירה בסך 282,000 ₪, בתחילת שנת 1996, משקפת את רמת המחירים באזור לבעלות פרטית או בחכירה מהוונת מלאה מהמינהל, וכי גובה דמי השכירות החודשיים המקובלים לדירה הינו 1,100 ₪.
לצורך תחשיב הנזק התבסס המומחה על הנחת המוצא, כי תקופת החכירה בדירה, מסתיימת ביום 19.12.2011, בהתאם לשטר החכירה הראשי.
מחוות הדעת ומעדותו בפניי עולה, כי תחשיבו מבוסס ברובו על נתונים שנמסרו לו בעל פה על ידי מר מטר הממונה על נכסי הכנסיה (להלן - נציג הכנסיה), לפיהם, בין היתר, הכנסיה מאריכה את תקופת החכירה,
לתקופות של 24 שנים ו-11 חודשים וחוזר חלילה, וכי דמי החכירה המהוונים נקבעים על ידי שמאי הכנסיה (ואל סלאמה), כאשר הבסיס לחישוב הוא דמי שכירות בשוק חופשי בהפחתת 30% -25% מדמי השכירות (מרכיבי החזקה ושיפוצים) ו-7% מקדם היוון שנתי.
על פי אלה קבע כי דמי ההוון לתקופת חכירה מ-2011 עד 2094 (בדומה לחכירות מינהל) מסתכם  ב-141,505 ₪ והערך הנוכחי של דמי החכירה לתאריך הקובע (1996), עומד על סך של 51,300 ₪ (מעוגל).
ואולם, נתונים אלו נסתרו בעדותו של נציג הכנסיה. על פי עדותו:
· מדיניות הכנסיה לענין ניהול הנכסים בבעלותה והארכת תקופות חכירה היא מדיניות המשתנה מעת לעת (עמ' 26, 29 ו-30 לפרוטוקול ישיבת 17.11.10).
· הכנסיה מאריכה את החכירה לתקופות קצרות של 10 שנים פחות חודש (ולא לתקופה של 24 שנים ו-11 חודשים), כאשר לכל הארכה מעבר ל-10 שנים (ולמקסימום של 24 שנים ו-11 חודשים) נדרשת הסכמת ה"כס הקדוש". לדבריו ההתנהלות בקשר להארכת תקופת החכירה, מורכבת ונעשית בהתאם לחוק הכנסייתי.
· כעקרון גובה התשלום עבור הארכת תקופת החכירה מחושב לפי דמי שכירות בשוק החופשי המהוונים לתקופת החכירה (ללא הפחתות כלשהן). מדובר בסכום משמעותי ביותר, שהוערך על ידו בחישוב גס, בסך של 100,000 ₪ לתקופה של 10 שנים (עמ' 27 לפרוטוקול ישיבת 17.11.10).
· בסיום עדותו שינה גרסתו ומסר כי הוא "קובע את המחיר לפי המצב בשטח ולא לפי השמאות" (הכוונה לשמאות של שמאי מטעם הכנסיה; עמ' 32 לפרוטוקול ישיבת 17.11.10).
· נציג הכנסיה אישר כי בעבר הכנסיה פנתה למחזיקי דירות בעניין חידוש חוזה החכירה ונקטה בהליכים משפטיים כנגד חוכרים שונים, כאשר לא הושג עמם הסדר באשר להארכת תקופת החכירה (עמ' 31 לפרוטוקול ישיבת 17.11.10).
          מן המקובץ עולה כי חוות דעת מומחה בית המשפט אינה עולה בקנה אחד עם הנתונים שמסר בבית המשפט נציג הכנסיה בכל הקשור להנחיות, משך תקופת הארכת החוזים ותשלום דמי החכירה הנהוג. עוד הוברר כי הכנסיה מוסמכת לשנות מדיניותה בחלוף כל תקופת החכירה – ולמעשה אין לה היום, למרבה הצער, מדיניות ברורה, קבועה ושקופה. נוכח הבהרות אלה מצד נציג הכנסיה, מתאיינת קביעת המומחה מטעם בית המשפט בכל
הקשור לעניין שווי הזכויות בעת חכירת הדירה מהכנסיה ומשכי הזמן, בחידושה.
8.3.    המומחה מטעם הנתבעות קבע, כי ההפרש בין שווי הזכויות הוא בגבולות 60,000 ₪. לתוצאה זו הגיע בשתי דרכים שונות. הראשונה – על פי השוואה למתווה החישוב שערך המומחה מטעם התובעים. השניה – עלות הארכת חוזה החכירה למשך 49 שנים נוספות.
גם קביעתיו של המומחה מטעם הנתבעת נדחות. בשתי דרכי החישוב הנזכרות, חוות דעתו נסמכה על הנחות שגויות:
·  המומחה יצא מנקודת הנחה, כי הכנסיה תאריך את החכירה לתקופה של 12 שנים נוספות (עד 2023) ללא כל תשלום. הוא לא בחן אמיתות הנחה זו בעצמו אלא הסתמך על שנמסר לו לדבריו מפי ב"כ הנתבעות. בחקירתו בפניי הודה, כי ההנחה עליה התבסס בחוות דעתו הנה שגויה וכי יש לעקר מחוות דעתו נתון זה (עמ' 43 לפרוטוקול ישיבת 08.02.11).
·  הנחה שגויה נוספת - חובת תשלום דמי הסכמה למינהל. בחוות הדעת טען כי החוכר חייב לשלם למינהל 5.5% מערך הקרקע בעד תקופת חכירה נוספת. בעדותו בפניי הודה, כי מדובר בהנחה שגויה ואין צורך בתשלום דמי ההסכמה האמורים (עמ' 44 לפרוטוקול ישיבת 08.02.11).
·  בנוסף, אין לקבל את קביעתו לפיה, יש להפחית 5% מערך דירה בבעלות המינהל לעומת דירה זהה בבעלות פרטית (ראה לעניין זה התייחסות הפוכה בחוות דעת המומחה והמומחה מטעם התובעים).
רוב קביעותיו של מומחה זה והנחותיו באשר למדיניות הכנסיה לעניין משך החכירה ועלות הארכתה, דומות להנחותיו של המומחה מטעם בית משפט, אשר נסתרו בעדות נציג הכנסיה (ראה לעיל).
8.4.    לאחר שמיעת כל המומחים ונציג הכנסיה, שוכנעתי לקבל את קביעות המומחה מטעם התובעים בחוות דעתו (למעט הסתייגות אחת שתפורט להלן).         נימוקיי:
המומחה מטעם התובעים חישב את שווי הדירה בחכירה מהכנסיה על ידי היוון דמי השכירות הראויים מיום רכישת הדירה ועד לתום תקופת החכירה, בהנחה כי בתום תקופת החכירה תוחזר הדירה לידי הכנסיה ולתובעים לא יהיו כל זכויות בה (ראה להלן לעניין זה). בסופו של יום (בכפוף לקביעותיי בסעיף 8.5 להלן), שוכנעתי כי החישוב שבוצע על ידו, משקף נכונה את ההפרש בין שווי הזכויות.
ההנחות עליהן התבסס המומחה מטעם התובעים בחוות הדעת:
· שווי התמורה ששולמה על ידי התובעים (282,000 ₪ לערך), משקף את שוויה של דירה זהה בבעלות פרטית או בחכירה מהמינהל (הנחה זו מוסכמת על מומחה בית המשפט, וראה קביעותיי בסעיף 8.3 לעיל לגבי קביעתו של המומחה מטעם הנתבעות בעניין זה).
· גובה דמי השכירות החודשיים הראויים – 1,100 ₪ (נתון מוסכם).
· אחוז ההיוון – 4.5% (נתון מוסכם על המומחה מטעם הנתבעות).
· תקופה – 15 שנה (מיום הרכישה ועד לסיום תקופת החכירה).
· הפחתת 50% מערך דמי השכירות, בגין גורמי סיכון (כגון: אי השכרה, ניהול, היעדר שכירות, היעדר מימוש, פרסום, טרדה, פחת מואץ כתוצאה מהשכרה ועוד).
שוכנעתי לקבל את הנחות המומחה מטעם התובעים, לבד מקביעתו לעניין ההפחתה בגין גורמי סיכון. בעניין זה לא ניתן הסבר מספק בעדותו (עמ' 41 לפרוטוקול ישיבת 08.02.11), ולא שוכנעתי כי אכן יש להפחית מערך שווי הדירה בבעלות הכנסיה שיעור משמעותי של 50% בגין גורמי הסיכון שפורטו בחוות דעתו. קביעתי זו מקבלת משנה תוקף בשים לב ל: תצהירי התובעים, מהם עולה כי משך תקופה של 10 שנים, הם בעצמם גרו בדירה והיא לא הושכרה (עובדה המאיינת את רוב גורמי הסיכון שצוינו בחוות הדעת), כי לא הובאה כל ראיה להוכחת שיעור ההפחתה הנטען, ובנוסף - כיום הדירה מושכרת בדמי שכירות של 1,300 ₪ לערך (ראה גם עדותו של נציג הכנסיה לעניין זה, וקביעות המומחה מטעם הנתבעות בחוות דעתו, לפיהן אין לבצע הפחתה מדמי השכירות, כיוון שדמי השכירות נקבעים על פי תשואה שנתית של 4% לערך, המגלמת בתוכה את כל הגורמים המפחיתים שצוינו בחוות דעת המומחה מטעם התובעים).
נוכח האמור לעיל, אני מקבל את חוות דעתו של המומחה מטעם התובעים, למעט הסתייגות מקביעתו לעניין שיעור הפחתת שווי הדירה בבעלות הכנסיה בגין גורמי סיכון.
על פי מתווה החישוב בחוות דעתו, ערך הדירה בבעלות הכנסיה (P.V) הינו 142,000 ₪ (מעוגל), ללא הפחתת 50% משווי שכר הדירה, והפרש השווי בין הזכויות הינו – 140,000 ₪, נכון ליום עריכת הסכם המכר, ובעדכון להיום – 408,000 ₪ (מעוגל).
          שיעור הפיצוי בראש נזק זה נפסק על בסיס ההנחה (עליה הסתמך גם המומחה מטעם התובעים בחוות דעתו), כי ביום 18.12.11 מסתיימת סופית
תקופת החכירה, ועל כן תפקענה זכויותיהם של התובעים בדירה אשר יאלצו לפנותה ולהחזירה לכנסיה.
8.5     טענות הנתבעות לעניין הקטנת הנזק נדחות, לא נסתרה עדות התובעים, לפיה פעלו למכירת הדירה החל מ"מועד הגילוי" (08.03.06), אך ניסיונותיהם לא צלחו, נוכח בעלות הכנסיה בדירה אשר זכות החכירה בה עמדה להסתיים תוך שנים ספורות. קיומו של הקושי במכירה הוכח כאשר ב"כ הנתבעות הצהיר בישיבת 08.02.11 שיש קונה המעוניין לרכוש את הדירה. בהסכמת הצדדים ניתנה החלטה המורה על נקיטת כל צעד אפשרי למימוש מכירת הדירה, אולם בפועל לא מומשה המכירה.
         
8.6.    הוצאות ונזקי המשכנתא
התובעים עתרו לפיצוי בגין הוצאות ונזקי משכנתא, אשר לטענתם נלקחה על ידם ביתר (נוכח ההפרש בשווי הדירה בשני מצבי ההחכרה).
התובעים נטלו מבנק הפועלים משכנתא בסך של 250,000 ₪ לתקופה של 28 שנים.
דין התביעה בגין ראש נזק זה להדחות - מדובר למעשה בניסיון התובעים לאחוז החבל בשני קצותיו. הפיצוי שנפסק בסעיף 8.4 לפסק הדין משקף את הפרש השווי בין רכישת זכות חכירה בדירה מהמינהל לבין רכישת זכות חכירה בדירה בבעלות הכנסיה. פיצוי זה מעמיד את התובעים במצב בו רכשו לכאורה זכות חכירה בדירה מהמינהל. על כן, אין מקום לפיצוי בגין נזקי המשכנתא הנטענים, שכן לאחר פיצוי התובעים בגין הפרש שווי הזכויות, יש לקבוע כי משכנתא זו לא ניטלה עוד ביתר.
מעבר לנדרש יצוין, כי סכום הנזק הנטען לא כומת כנדרש. בחוות הדעת מטעם התובעים, לא קוזזו רכיבי ההצמדה והריבית, אשר נפסקו בגין הפרש שווי הזכויות (לסכום הפיצוי התווספו ריבית והצמדה כחוק מיום 25/01/96; סעיף 8.4 לפסק הדין), וההפרש בין שיעורי הריביות (הריביות המשולמות בגין המשכנתא והריבית שהתווספה לסכום הפיצוי) לא כומת.
אשר לעמלת הפרעון המוקדם – בהתאמה לאמור לעיל, נדחות טענות התובעים לעניין זה. כיוון שהפיצוי שנפסק מעמיד את התובעים במצב בו רכשו לכאורה זכות חכירה בדירה מהמינהל, הרי שבכל מקרה במידה והיו מוכרים את הזכויות בדירה במועד כלשהו לפני סיום תקופת המשכנתא, היה על התובעים לשאת בעמלת פרעון מוקדם. בנוסף, המסמך שהוצג לעניין זה (נספח ח' לתצהיר התובעת), הינו משנת 2006 והתובעים ממשיכים לשאת בתשלומי המשכנתא עד היום. על כן, לא ברור מה שיעור
עמלת הפרעון המוקדם הנוכחית (או נכון למועד סיום החכירה). מעבר לנדרש יצוין, כי פרעון מוקדם של משכנתא גורם לחסכון בהוצאות נוספות הכרוכות בתשלום המשכנתא (לדוגמה – עלות ביטוחי החיים והרכוש המתחייבים). סכומים אלה לא קוזזו על ידי התובעים מסך עמלת הפרעון המוקדם הנטען.
8.7.    הוצאות נוספות
אשר להוצאות הנוספות הנטענות (כמפורט בסעיף 8.1 לפסק הדין) -
הטענות בעניין ראש נזק זה נטענו בעלמא והתובעים לא הציגו כל ראיה להוכחת ההוצאות הנטענות, כנדרש בהליך אזרחי. בכל מקרה על פי גרסת התובעים התכוונו למכור הדירה כבר בשנת 2006, ועל כן היו נושאים במרבית ההוצאות הנטענות, ללא קשר לרשלנות הנתבעת (ראה אף קביעותיי לעניין זה בסעיף 8.6 לפסק הדין).
אשר על כן, הטענות בעניין זה נדחות ולא ייפסק פיצויי בראש נזק זה.
8.8.    נזק לא ממוני מול השימוש בדירה
התובעים עתרו לפיצוי של  50,000 ₪ בראש נזק נטען זה.
בשים לב לקביעותיי בעניין אחריות הנתבעת, מהות הרשלנות, שיעור הנזק שנגרם לתובעים כפי שנקבע בסעיף 8.4 לפסק הדין, תקופת חוסר הוודאות ותחושת התסכול ועגמת הנפש - אני מחייב את הנתבעות לשלם לתובעים יחד בפריט זה, סך של  40,000 ₪, נכון להיום.
9.          סעד הצהרתי –
כנגד הפיצוי המגיע לתובעים על פי קביעותי לעיל קמה לתובעים חובה להחזיר את החזקה בדירה לכנסיה, אי לכך ועל פי פסיקה תומכת (ראה לעניין זה - ע"א 2008/07הנ"ל, סעיף 71 והאסמכתאות שם), מצאתי מקום בצד פסיקת הפיצוי לתובעים ליתן סעד הצהרתי כדלקמן:
כל שווי הטבה כספית (כגון - שווי דמי שימוש, חזקה בדירה, או כספים המשולמים לתובעים כשכירות עבורה) שתצמח לתובעים ממועד סיום החכירה (18/12/11) ועד מועד החזרת החזקה בדירה לכנסיה בפועל – תהיה הנתבעת זכאית לתובעם מהתובעים. לעומת זאת ישאו התובעים בכל חיוב שיחוייבו בו כלפי הכנסיה מסיום תקופת החכירה, בגין אי מסירת החזקה בדירה אם לא תוחזר.
10.        לאחר הגשת סיכומיהם הגישו ב"כ שני הצדדים סיכומי תשובה ללא קבלת אישור בית המשפט, חרף זאת הם נקראו לפני מתן פסק הדין. מסתבר כי סובלנות זו מצידי גרמה לב"כ התובעים להגיש תגובה נוספת לסיכומי הנתבעות (ביום 24/7/11) ושוב ללא קבלת רשות
בית המשפט. על התנהלות זו יש להביע מורת רוח, אשר תתבטא בהפחתת סך של 5,000 ₪ משכר הטרחה שיפסק.
11.        אשר על כן, אני מחייב את הנתבעת לשלם לתובעים את הסכומים הבאים
10.1      סך של 448,000 ₪, כאמור בסעיפים 8.4 ו-8.8 לפסק הדין.
10.2      הוצאות משפט בסך 15,000 ₪ ושכ"ט עו"ד בסך 65,000 ₪.
10.3      אגרת משפט משוערכת אם שולמה ויתרת אגרה אם חלה.
החיובים ישאו הפרשי הצמדה וריבית כחוק מיום מתן פסק הדין ועד התשלום המלא בפועל.
12.        המזכירות תשלח העתק מפסק הדין לב"כ הצדדים ומתייתרת הופעתם לשימועו.   

ניתן היום, כ"ה תמוז תשע"א, 27 יולי 2011, בהעדר הצדדים.

